Diari Oficial de la Generalitat Valenciana


Sumari del DOGV 9214, del 12-11-2021 (2021/11693)

RESOLUCIÓ de 10 de novembre de 2021, de la consellera de Sanitat Universal i Salut Pública, per la qual es deleguen competències en matèria de responsabilitat patrimonial, a causa de mesures en matèria de salut pública adoptades per la crisi sanitària de la Covid-19.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9214

Data del DOGV
:   12-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11396


Data del document
:   10-11-2021

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública

RESOLUCIÓ de 10 de novembre de 2021, de la consellera de Sanitat Universal i Salut Pública, per la qual es deleguen competències en matèria de responsabilitat patrimonial, a causa de mesures en matèria de salut pública adoptades per la crisi sanitària de la Covid-19.  
 [2021/11460]  
La Llei orgànica 3/1986, de 14 d'abril, de mesures especials en matèria de salut pública, en el seu article primer, preveu que, a fi de protegir la salut pública i previndre la seua pèrdua o deterioració, les autoritats sanitàries de les diferents administracions, dins de l'àmbit de les seues competències, podran adoptar les mesures previstes en aquesta llei quan així ho exigisquen raons sanitàries d'urgència o necessitat.  
L'article 26 de la Llei 14/1986, de 25 d'abril, general de sanitat, estableix la possibilitat que les autoritats sanitàries puguen adoptar les mesures preventives que consideren pertinents, quan existisca o se sospite raonablement l'existència d'un risc imminent i extraordinari per a la salut.   
La Llei 33/2011, de 4 d'octubre, general de salut pública, recull, així mateix, en els seus articles 27.2 i 54, la possible adopció de mesures per part de les autoritats sanitàries en situacions de risc per a la salut de les persones.  
En l'àmbit autonòmic, la Llei 10/2014, de 29 de desembre, de salut de la Comunitat Valenciana, disposa en l'article 5.4 que la Generalitat té competències per a l'adopció de mesures d'intervenció sobre aquelles activitats que puguen afectar la salut pública; i en l'article 81 atribueix la condició d'autoritat sanitària, entre altres, al Consell i a la persona titular de la conselleria competent en matèria de sanitat.   
  
Així mateix, l'Acord del Consell, de 19 de juny de 2020, sobre mesures de prevenció enfront de la Covid-19 (DOGV de 20.06.2020), que segueix en vigor fins a la finalització de la crisi sanitària ocasionada per la Covid-19, va disposar en el seu apartat seté que: ??. correspon a la persona titular de la Conselleria de Sanitat Universal i Salut Pública, adoptar les mesures necessàries per a l'aplicació del present acord i establir, d'acord amb la normativa aplicable i a la vista de l'evolució de la situació sanitària, totes aquelles mesures addicionals o complementàries que hi siguen necessàries?.  
En aquest context normatiu, la consellera competent en matèria de sanitat, amb motiu de la situació d'emergència de salut pública ocasionada pel SARS-CoV2, que l'Organització Mundial de la Salut va elevar a pandèmia internacional l'11 de març de 2020, i des de la declaració del primer estat d'alarma per Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, ha adoptat nombroses mesures de prevenció i intervenció enfront de la Covid-19, en matèries els àmbits competencials de les quals estan distribuïts en les diferents conselleries i el sector públic instrumental, havent-se formulat per persones i entitats interessades reclamacions en matèria de responsabilitat patrimonial.  
  
Amb la finalitat d'atendre aquestes reclamacions amb major eficàcia administrativa, i ateses les competències per raó de les matèries que tenen atribuïdes els diferents òrgans de l'administració del Consell, es fa necessari fer ús de l'instrument previst en l'article 9 de la Llei 40/2015, d'1 d'octubre, de règim jurídic del sector públic, relatiu a la delegació de competències.  
En virtut d'això, i fent ús de les atribucions conferides en l'article 63 de la Llei 5/1983, de 30 de desembre, del Consell, resolc:  
  
Primer. Delegació de competències en matèria de responsabilitat patrimonial derivades de mesures de salut pública adoptades a conseqüència de la Covid-19  
1. Es delega la tramitació i resolució de les reclamacions de responsabilitat patrimonial que porten causa de les mesures en matèria de salut pública, adoptades per la Conselleria de Sanitat Universal i Salut Pública, a conseqüència de la situació de crisi sanitària ocasionada per la Covid-19, en els òrgans superiors o directius que tinguen atribuïda la competència en matèria de responsabilitat patrimonial en cada conselleria de l'administració de la Generalitat, atenent, en cada cas, a la competència material de cada conselleria en funció del sector d'activitat afectat per aquestes mesures.  
Per al cas d'entitats del sector públic instrumental, es delega en l'òrgan que tinga atribuïda la competència en matèria de responsabilitat patrimonial en la respectiva norma que regula el seu règim jurídic. En el cas que manquen d'atribució expressa de competències en matèria de responsabilitat patrimonial, aquesta delegació s'efectua en els òrgans superiors o directius que tinguen atribuïda la competència en matèria de responsabilitat patrimonial en la respectiva Conselleria de la qual depenen o estan adscrits.  
2. La present delegació comprén tant la tramitació completa del respectiu procediment, com la seua resolució i notificació a l'interessat, fins i tot el tràmit i resolució de qualsevol incidència d'aquest, la sol·licitud de dictamen del Consell Jurídic Consultiu de la Comunitat Valenciana, si fa el cas, així com la resolució dels recursos potestatius de reposició interposats contra les respectives resolucions.  
  
Segon. Constància expressa de delegació  
En les resolucions i actes que s'adopten en virtut del que es preveu en la present resolució es farà constar expressament que es dicten fent ús de facultats delegades, i es consideraran amb caràcter general dictats per l'òrgan delegant.  
  
Tercer. Suplències  
En els casos de vacant, absència o malaltia, de la persona titular de les delegacions efectuades mitjançant aquesta resolució en el seu apartat primer, les facultats que li delega la present resolució les exercirà la persona titular del centre superior o directiu, d'acord amb l'ordre de prelació de substitucions previst en el reglament orgànic i funcional de la conselleria competent, o disposició reguladora que ho preveja per a les entitats del sector públic instrumental.  
  
Quart. Abast temporal  
Aquesta delegació comprén els procediments de reclamacions de responsabilitat patrimonial pendents d'iniciar, o iniciats i no finalitzats al temps de l'entrada en vigor d'aquesta resolució.  
  
Cinqué. Informe a conselleria delegant  
Els òrgans delegats informaran la Sotssecretaria de la Conselleria de Sanitat Universal i Salut Pública, de la resolució de tots els procediments i recursos que s'hagen efectuat en l'exercici de la competència delegada per la present resolució.  
  
Sisé. Eficàcia  
La present resolució produirà efectes l'endemà de la publicació en el Diari Oficial de la Generalitat Valenciana.  
  
València, 10 de novembre de 2021.- La consellera de Sanitat Universal i Salut Pública: Ana Barceló Chico.